Fil 4:17 "Nie dat ek die gawe soek nie, maar ek soek die vrug wat oorvloedig word op julle rekening."
Dit is nie so dat Paulus vir die gemeente van Filippi aangegee het dat hy 'n gawe van hulle verwag nie. Dit is nie so dat hy van die geld wat hy in die verlede en ook nou van hierdie gemeente gekry het afhanklik is nie. Ook as die armoede en verdrukking nog baie erger vir hom sou wees, het hy nog genoeg aan die HERE se sorg en liefde. Hy weet dat Christus as sy Verlosser en Here ook dan vir hom sorg en hom bly dra. Nogtans is hy dankbaar vir wat hy gekry het. Veral omdat daaruit die liefde en sorg van die gemeente van Filippi vir hom weer duidelik geword het. Paulus is bly met die vrug. Die vrug is dat hy in wat hy kry die liefde wat in die gemeente leef, raaksien. Hy sien hoe die Heilige Gees deur die Woord wat hy daar gebring het, werk. Mense het vanuit God se liefde geleer om nie net vir hulleself te leef nie. Hulle het geleer om vanuit die redding deur Christus van hul eie geld en besittings te offer vir ander. Wanneer 'n mens regtig uit liefde en bewoënheid vir ander in probleme gee help dit om in liefde te groei. Om te groei in geloof. Omtrent 'n week gelede het ek 'n meditasie gelees waarin gesê word dat dit so kan wees dat mense wat baie onvriendelik is en ander sleg behandel bekeerdes is terwyl anderes wat as gelowiges baie vriendelik en vol liefde vir ander is baie keer nie regtig bekeer is nie. Laat ek baie eerlik wees: dis is twak en dit stry met wat die Gees ons leer: "En hierdie gebod het ons van Hom dat hy wat God liefhet, ook sy broeder moet liefhê." 1 Joh 4:20,21